To straffespark, et rødt kort og flotte mål gav tilskuerne på et udsolgt Brøndby Stadion det, de kom efter, da FC København og Brøndby tørnede sammen i det klassiske derby.

For det traditionsrige opgør mellem FCK og Brøndby endte 3-2 til hjemmeholdet og levede op til forventningerne om et intenst drama, hvor både tilskuere og spillere på banen gav den en ordentlig skalle.

Det udmøntede sig i drabelige dueller og benhårde nærkampe mellem spillerne på banen, der konstant kæmpede om bolden og holdt tempoet i en målrig forestilling.

Med den tredje ligasejr i træk kom Brøndby over nedrykningsstregen, mens FCK-træner Ståle Solbakken indkasserede sit første nederlag siden comebacket til klubben. /ritzau/